Yir 6
Go̱l Jɛ-ru-tha-lɛm
1
Lɛ̱̈nyɛ tëkdun lö ji̱ Ben-ya-min,
wuɔcɛ rɔ̱ kä Jɛ-ru-tha-lɛm!
Kuɔth ɛ kaaŋ kä Tɛ-kowä,
kä la̱tdɛ läär kä Beth-ɣɛ̈-ka-rɛm,
kɛ ɣöö riɛk mi bɛc a bëëni
kui̱c caam kɛnɛ da̱k mi di̱i̱t.
2
Ɣän bä nya Dha-yɔn däk cäŋɛ ni
mɔ gɔaaɛ mɔ ce̱tnikɛ tɔ̱ɔ̱r wal.
3
Bi kua̱r ben thi̱n kɛ rɛmkiɛn
ce̱tnikɛ yiëën deet,
bikɛ kɛmɛnikiɛn pua̱t gekädɛ,
bi ram ɔ pua̱t guäth in go̱o̱rɛ.
4
Kä bi kɛ wee i̱,
“Rialɛ ko̱r ikä kɛ jɛ,
jiacɛ rɔ̱, maknɛ jɛ
kɛ cäŋ däär!”
Duundɛ ɣöö cukɛ wee i̱,
“Canɛ jääny,
ci cäŋ rɔɔdɛ ku thuŋ buɔ̱k,
ci ben ni ti̱ep thiaŋ!
5
Kä täämɛ jiacɛ rɔ̱,
mak nɛ jɛ kɛ wäär,
banɛ ti̱eckɛ cu däk!”
6
Kä cu Kuoth Nhial in la
Ruey Ɣɔaa nɛmɛ lar i̱,
“Jiɔapɛ jiɛn,
kä la̱tdɛ ko̱o̱tni ti ba go̱l
ni Jɛ-ru-tha-lɛm.
Jɛn ro̱ŋɛ kɛ däk kɛ ɣöö cɛ thia̱a̱ŋ
kɛ ciaŋ mi jiäk.
7
Ce̱tkɛ min la pi̱w jiɛw a lo̱ny,
inɔ bä Jɛ-ru-tha-lɛm
cɛ dueerkɛ nyuɔ̱th raar,
ca wiee köör kɛnɛ da̱k liŋ thi̱n,
ɣän guɛcä jueydɛ kɛnɛ buɔ̱ɔ̱tkɛ.
8
Liŋ ruac lö Jɛ-ru-tha-lɛm,
kiɛ bä ji̱ ba̱ny piny,
kä bä mundu jak kä day,
mi thilɛ ram mi cieŋ thi̱n.”
Kac I-thɛ-rɛl raar
9
Kä cu Kuoth Nhial in la Ruey Ɣɔaa
nɛmɛ lar wëë i̱,
“Ruuli duɔth ji̱ I-thɛ-rɛl
tin ŋot kɛ tëk,
ce̱tkɛ min la bua̱c a matkɛ
rɛy kakä bua̱a̱cni.
Määtnikɛ ce̱tkɛ ram mi määt
ni bua̱a̱c.”
10
Kä ɛŋa mi dëë ruac kɛ jɛ
mi dee kɛ luek,
kä dee ruacdä liŋ?
Nɛnɛ cikɛ ji̱thkiɛn kum
thilɛ mi dee kɛn ɛ liŋ,
guic kɛn ruac Kuɔth Nhial ala
mi jiääk,
thilɛ mi gɔaa mi jek
kɛn ɛ thi̱n.
11
Kɛ kui̱c ɛmɔ cua̱ thia̱a̱ŋ
kɛ gak Kuɔth Nhial,
a /cä jɛ dee met luäŋ
kɛ ruɔ̱t rɛydä.
Kä cu Kuoth Nhial ɣä jiök i̱,
“Wocni gakdä kä dho̱li tɔ̱
te wuɔ̱thni caari tɔ̱,
kɛnɛ ŋuɛ̈tni tɔ̱ ca rɔ̱ dol
kɛɛl tɔ̱,
kä ba wutni kɛnɛ män naŋ bä,
amäni nɛy tin dɔŋ,
tin ci runkiɛn ba̱l.
12
Kä ba dho̱rkiɛn ka̱n ɛ nɛy
ti kɔ̱kiɛn,
kɛɛl kɛ ka̱a̱kiɛn kɛnɛ mänkiɛn,
kɛ ɣöö bä ji̱ muɔ̱ɔ̱n ɛmɔ däk.”
13
“Ni kä ram in tɔt amäni ram
in di̱i̱t kä kɛ,
di̱t lo̱ckiɛn kɛ mi ba jek
kɛ duɔ̱ɔ̱p dui̱rä,
amäni go̱o̱k kɛnɛ bööth palä
cukɛ la̱t ni ka̱a̱cni.
14
Kä /ca buɔ̱ɔ̱t nɛɛnikä lät agɔaa,
ruac ni kɛn i̱,
‘Ɛ mal, ɛ mal,’
kä thilɛ mal mi te thi̱n.
15
Kä lɛ kɛn lɛ pöc kɛ ciaŋdiɛn
ɛ jiääk ɛmɔ?
Eey, /ci kɛ dee met pöc,
kuec kɛ ɣöö dee waŋdiɛn
wee rɛp.
Kɛ kui̱c ɛmɔ bi kɛ pën ce̱tnikɛ
nɛy tin kɔ̱kiɛn,
bɛ cua̱ guutdiɛn mi wa̱a̱kɛ wä duäc,”
ruac ni ɣän Kuoth Nhial.
Lo̱k I-thɛ-rɛl kɛ dup Kuɔth
16
Kä cu Kuoth Nhial nɛmɛ lar i̱,
“Cuŋni ro̱mni duɔ̱pni, kä guicni,
kä thiëcɛ thär dupni tëë wal,
go̱rɛ duɔ̱ɔ̱p in gɔaa, kä wiaa kɛ jɛ,
bia lɔ̱a̱ŋ wä jek kɛ kui̱
yieynikun.
Kä cukɛ wee i̱, ‘/Ca̱kɔ bi wä kɛ jɛ.’
17
Kä ɣän cä nɛy ti guɛckɛ
jɛ kuany,
kä cua̱ kɛ jiök i̱,
‘Liɛŋɛ jɔw kaaŋä!’
Kä cukɛ wee i̱, ‘/Ca̱kɔ jɛ bi liŋ.’
18
Kua jɛ liŋ lö döör,
kä guɛcɛ jɛ lö nɛy tin li̱eeŋ,
ɛn mɔ bi tuɔɔk kä kɛ mɔ.
19
Kä liŋɛ lö ɣɔw,
ɣän nöŋä nɛy ti̱ti̱ da̱k,
kɛ kui̱ lätnikiɛn tin jiäk,
kɛ ɣöö /ken kɛn ruacdä liŋ,
kä cikɛ ŋuɔ̱tkä lo̱k.
20
Ɛŋu mɔ nöŋɛ ɣä muc wa̱l in kɔp
ɔ kä Cɛba,
kiɛ wal tin kur ro̱o̱l mi na̱n ɔ?
/Ca mucku tin waŋkɛ bi nhɔk
kɛ ɣöö mucku jiäkɛ kä ɣä.
21
Kɛ kui̱c ɛmɔ cu Kuoth Nhial
wee i̱,
‘Ɣän bä dööl la̱th nhiam
nɛɛni ti̱ti̱, ti bikɛ buɔ̱ɔ̱ŋ,
ti bi gua̱ni gan kɛnɛ gaatkiɛn
kuir kɛɛl,
kä bi ji̱ thieekä kɛnɛ
mäthnikiɛn li̱w.’ ”
Ji̱ tɛ̈r ti bi ben kui̱c caam
22
Kä cu Kuoth Nhial wee i̱,
“Tëë kɛ naath tia̱ bëë ro̱o̱l
kuec caam ni,
do̱r mi di̱i̱t bëë ni guäth
mi na̱n rɛy ɣɔaa.
23
Kɛn jälkɛ kɛ bääri kɛnɛ mutni,
kɛ nɛy ti jiäk ti thil pälikä,
kä mɔ cikɛ jio̱ŋko̱o̱rikiɛn kɔt ɔ,
la wuɔ̱ɔ̱kɛ ce̱tnikɛ pi̱ yiëër.
Kɛn bikɛ ben kɛ tuɔ̱ŋ köör
makɛ ji̱, lö nya Dha-yɔn!”
24
Kä mëë cakɔ ruac liŋ kɛ kui̱diɛn,
cuakɔ dual ɛlɔ̱ŋ,
cuakɔ bɛ̈cdɛ jek ce̱tnikɛ bɛ̈c
mäcni ciëk mi dap.
25
/Cuarɛ wä rɛy ka̱a̱kni,
kä /cuarɛ jäl duɔ̱pni wec,
kɛ ɣöö te ji̱ tɛ̈r thiekä
te dual kui̱ni diaal.
26
Nɛɛkä, la̱thɛ bi̱i̱ cuaalä,
kä dalɛ rɔ̱ rɛy ŋɛthä,
kä pa̱rɛ kɛ jɔw mi di̱i̱t
ce̱tkɛ mi parɛ ni gat ɔ kɛl ɔ,
kɛ ɣöö ram in bi kɔn ben däk
bɛ kɔn pärikä.
27
“Yir-mɛ-yaa ɣän cä ji̱ jak
kä läät mi ɣɔ̱n nɛɛkä,
ce̱tkɛ min la yiëëth ɛ ɣɔ̱a̱nkɛ,
kä dɔ̱ŋ bi dupkiɛn ŋa̱c.
28
Kɛn diaal bum wuɔ̱thkiɛn kä ca
rɔ̱ luɔ̱c ɣä,
la kɛn ka̱a̱cni a wä lat gekä
bum wuɔ̱thkiɛn ce̱tnikɛ yiëëth in
yian kɛnɛ ladiit,
kɛn diaal la̱tkɛ ni ti jiäk.
29
La bel mac a kɔ̱l ɛlɔ̱ŋ,
kɛ ɣöö bi kɛ̈th yieethä
ben raar,
duundɛ ɣöö /ci yiëëth rɔ thal,
kɛ ɣöö /ka̱n jiäk woc.
30
Kä nɛɛkä ba kɛ cɔli ciɛk in
bo̱r mi ca lo̱kɛ,
kɛ ɣöö ci Kuoth Nhial kɛ lo̱k.”
